Sagunt acull el 28 de maig la ruta Levante Rider, una prova no competitiva de moto turisme que recorre la Comunitat cada any
12 de maig 2022

![](/media/hylm41yk/c_grupal.jpg?width=850&height=566.9886363636364)

Este matí s'ha presentat a l'Ajuntament de Sagunt la ruta Levante Rider que tindrà lloc dissabte que ve, 28 de maig. Es tracta d'un esdeveniment moto turístic creat per a donar a conéixer l'àmplia varietat de rutes amb moto que es poden recórrer per la Comunitat Valenciana. La inscripció estarà oberta fins a quatre dies abans de la realització de la prova. Este esdeveniment compta amb la col·laboració de l'Ajuntament a través de la regidoria d'Activitat Física, Salut i Esports.

Cada edició de Levante Rider és diferent, i en esta ocasió els organitzadors han triat el Port de Sagunt com a punt d'eixida i arribada. A la vesprada, abans d'arribar al Port de Sagunt, passaran pel nucli de Sagunt.

A la presentació han acudit l'alcalde de Sagunt, Darío Moreno; el regidor delegat d'Activitat Física, Salut i Esports, Javier Timón i els integrants de l'organització de la Levante Rider, Plácido Berzosa i Baltasar Ruiz.

El regidor delegat d'Activitat Física, Salut i Esports, Javier Timón, ha explicat que «**ens trobem davant una prova d'una gran bellesa, per l'espectacularitat de les motos que hi participen i pels paisatges que travessa que, a més, potencia tots els nostres atractius turístics, hotelers i de restauració, per la qual cosa, agraïm el treball realitzat per l'organització i per apostar per la nostra ciutat, per donar-la a conéixer i per atraure turisme de qualitat, amb tot el que això comporta per a l'economia i ocupació del nostre municipi**».

L'eixida de la prova està programada des de les 8 h. fins a les 9.30 hores des del punt d'eixida. Es formaran diferents grups en l'eixida de l'esdeveniment per a donar fluïdesa a la prova. El recorregut fins al final de la prova finalitzarà en el mateix punt d'inici i és apta per a tot tipus de motocicletes de qualsevol cilindrada. Esta prova no competitiva es desenvolupa en un mateix dia i transcorre per carreteres generalment secundàries amb bon asfalt, bona visibilitat i perfectament senyalitzades.

Esta edició compta com a novetat amb la possibilitat de realitzar dos rutes diferents. Una de les quals, _Challenge_, per a aquelles persones als qui els agrada fer més quilòmetres i corbes infinites, d'un total de 530 km i _Discovery_, de 310 km, es tracta d'una versió a l'estil _Slow Riding_ per a gaudir més relaxadament de la nostra bonica terra. Durant tot el recorregut de la ruta s'han instal·lat punts de control on cada participant haurà de certificar el seu pas pel mateix segellant el passaport acreditatiu que haurà de portar amb sí mateixa i que l’identificarà durant el transcurs de la prova. A més, s'oferiran consumicions gratuïtes en cadascun dels punts de segellament per a d'esta manera fer més amena la ruta a les persones participants fins al menjar del migdia.

Per la seua banda, Plácido Berzosa, veí de Sagunt i pilot de l'equip nacional de Motorturisme, ha agraït l'oportunitat de presentar este projecte: «**Abans de res, per a nosaltres és un honor fer esta ruta, ja que ha anat creixent i s'ha convertit en un referent. Amb esta activitat es pot gaudir de la ruta amb la moto i alhora dels paisatges de la Comunitat Valenciana. Este tipus d'esdeveniment està creixent a nivell nacional, amb una gran impacte econòmic i turístic on es realitza. Ja s'han apuntat 20-30 motos, l'any passat vam rebre 78 persones i enguany esperem arribar a les 125. L'eixida serà des del Port de Sagunt**». Al que ha afegit: «**A causa de l'èxit del passat any, hi ha municipis que ja s'han interessat a acollir esta prova, encara que amb Sagunt tenim un compromís especial pel seu gran acolliment, turisme i oferta de possibilitats**».

![](/media/xysdtmxb/c_motos.jpg?width=850&height=566.9886363636364)

El que l'esdeveniment suggerix és un pla de ruta dissenyat i preparat especialment per la pròpia organització Levante Rider, que permetrà recórrer a cadascun dels participants amb la seua moto zones especialment atractives quant a paisatgisme i naturalesa es referix i on es podrà gaudir d'un bon traçat que permet realitzar la prova en bones condicions tant d'espai de temps com del bon estat d'asfalt en carretera en haver sigut assajat i preparat prèviament. L'esdeveniment està perfectament adaptat a qualsevol mena de motocicleta i d'estil, ja que la finalitat de l'esdeveniment és que puga recórrer amb la seua moto la ruta suggerida i per això no és rellevant ni la cilindrada ni la potència ni l'estil de moto que s'utilitze.

Levante Rider es tracta d'una ruta per carretera dissenyada especialment per a fer el seu recorregut amb moto i es caracteritza per l'àmplia varietat de paisatges i llocs pels quals travessa, de gran interés turístic i la finalitat del qual és la de donar a conéixer més a fons l'àmplia gamma de paratges naturals que disposa la Comunitat Valenciana en tots els seus formats.

En eixe sentit, Baltasar Ruiz, encarregat de la logística i del disseny del traçat de les rutes, ha explicat que «**en esta edició hem volgut presentar la zona sud de Castelló i Ademús. Hi ha dos versions, una més tranquil·la i una altra per a la gent a la qual li agrada fer més quilometratge. Encara així, també hem pensat a oferir una visita turística durant la ruta**».

Al final de la prova, si es completen tots els punts de segellament, el participant rebrà un certificat que acredite la completa realització de la carrera. En realitzar la inscripció, els i les participants rebran en el seu correu electrònic tots els detalls de la prova, com ara el mapa de la ruta suggerida, punts d'eixida i arribada, ubicació dels punts de control i els horaris fixats.

A més, s'informarà també del programa complet de la prova indicant com procedir per a la recepció dels pilots el dia anterior de l'esdeveniment i fer lliurament de les motxilles de benvinguda. La inscripció inclou una consumició en els punts 2, 3 i 5 de la carrera; un menú i menjar en el punt 4; una motxilla; una samarreta commemorativa; un detall personalitzat; el passaport de control; l'acreditació personalitzada; el dorsal adhesiu i el mapa de la ruta suggerida.

L'organització està formada per un grup de persones amants del motociclisme que des d'anys porten cobrint i descobrint rutes amb moto per tot el territori nacional i molt especialment en la Comunitat Valenciana. A tots ells els unix la passió per eixir a rodar. Per a realitzar la inscripció i per a contactar amb el grup es pot fer a través de la pròpia web (www.levanterider.com), a través dels números de telèfon 696 40 80 40 i 640 21 92 96 i de la pàgina de Facebook Levante Rider.

![](/media/hjbcz2tk/c_levanteridercartel.jpg?width=566.9886363636364&height=850)

*   [](http://www.facebook.com/sharer.php?u=https://aytosagunto.es/va/actualitat/sagunt-acull-el-28-de-maig-la-ruta-levante-rider-una-prova-no-competitiva-de-moto-turisme-que-recorre-la-comunitat-cada-any/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-el-28-de-maig-la-ruta-levante-rider-una-prova-no-competitiva-de-moto-turisme-que-recorre-la-comunitat-cada-any/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-el-28-de-maig-la-ruta-levante-rider-una-prova-no-competitiva-de-moto-turisme-que-recorre-la-comunitat-cada-any/ "Linked In")
*   [](mailto:?body=https://aytosagunto.es/va/actualitat/sagunt-acull-el-28-de-maig-la-ruta-levante-rider-una-prova-no-competitiva-de-moto-turisme-que-recorre-la-comunitat-cada-any/)